Komisijos sprendimas
2002 m. liepos 15 d.
patvirtinantis vakcinas nuo galvijų bruceliozės remiantis Tarybos direktyva 64/432/EEB
(pranešta dokumentu Nr. C(2002) 2592)
(tekstas svarbus EEE)
(2002/598/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [1], su paskutiniais pakeitimais, padarytais Komisijos reglamentu (EB) Nr. 535/2002 [2], ypač į jos A priedo II skyriaus 4 punkto i papunkčio trečią įtrauką,
kadangi:
(1) Bendrijos vakcinų nuo galvijų bruceliozės naudojimo taisyklės yra nustatytos Direktyvoje 64/432/EEB.
(2) Galvijų brucelioze ir toliau sergama tam tikrose Bendrijos vietose. Vakcinacija yra laikoma veiksminga priemone, taikytina tam tikromis sąlygomis drauge su tikrinimo ir skerdimo politika, ypač ekstensyvios gyvulininkystės rajonuose.
(3) Sukurta nauja vakcina turi papildomų privalumų palyginti su jau patvirtintomis vakcinomis ir ypač netrukdo diagnostikos procedūroms, atliekamoms vadovaujantis Bendrijos teisės aktais vykdant kai kuriose valstybėse narėse galiojančias ligų naikinimo programas.
(4) Tam tikrais atvejais galvijų bruceliozė yra susijusi su avių ir ožkų brucelioze, todėl naikinimo priemonės turi būti taikomos remiantis programomis, skirtomis Brucella melitensis sukeltai bruceliozei naikinti, įskaitant skiepijimą tinkama vakcina.
(5) Gyvosios vakcinos RB 51 ir gyvosios vakcinos Rev.1 nuo galvijų bruceliozės gamybos ir naudojimo reikalavimai yra įtraukti į Tarptautinio epizootijų biuro Diagnostinių testų ir vakcinų standartų vadovo 2000 m. 4-ąją redakciją, paskelbtą 2001 m. rugpjūčio mėn.
(6) Todėl siekiant atsižvelgti į mokslo pasiekimus ir tarptautinius standartus, reikia patvirtinti RB 51 ir Rev.1 gyvų vakcinų naudojimą tam tikromis sąlygomis vykdant bruceliozės naikinimo programas, patvirtintas vadovaujantis 1990 m. birželio 26 d. Tarybos sprendimu 90/424/EEB dėl išlaidų veterinarijos srityje [3] su paskutiniais pakeitimais, padarytais Sprendimu 2001/572/EB [4].
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime "kompetentingoji institucija" - tai valstybės narės centrinė institucija, kompetentinga atlikti veterinarinius ar zootechninius patikrinimus, arba bet kuri institucija, kuriai ji perdavė tuos įgaliojimus tam, kad būtų taikomas šis sprendimas.
2 straipsnis
Patvirtinamos toliau išvardytos vakcinos nuo galvijų bruceliozės, skirtos skiepyti galvijų pateles 3 straipsnyje nustatytomis sąlygomis:
a) gyva vakcina RB 51 gyvūnams, kuriems gresia užsikrėsti Brucella abortus;
b) gyva vakcina Rev.1 gyvūnams, kuriems gresia užsikrėsti Brucella melitensis.
3 straipsnis
1. Valstybės narės, kurios naudojasi galimybe naudoti 2 straipsnyje patvirtintas vakcinas, užtikrina, kad būtų įvykdytos 2-6 dalyse nustatytos sąlygos.
2. Vakcinų laikymą, tiekimą, paskirstymą ir pardavimą kontroliuoja kompetentingoji institucija.
3. Vakcinas naudoja tik valstybinis veterinarijos gydytojas arba veterinaras, kuriam kompetentingoji institucija yra suteikusi konkrečius įgaliojimus pagal bruceliozės naikinimo programą, kurią pateikia valstybė narė ir patvirtina Komisija vadovaujantis Sprendimo 90/424/EEB 24 straipsnio 7 dalimi.
4. Kompetentingoji institucija Komisijai ir kitoms valstybėms narėms pateikia išsamią informaciją apie vakcinacijos programą, ypač apie vakcinacijos rajoną, skiepijamų gyvūnų amžių ir turimą bandymų sistemą paskiepytiems gyvūnams identifikuoti.
5. Kompetentingoji institucija, ypač taikydama papildomus paskiepytų gyvūnų ženklinimo ir registravimo būdus, užtikrina, kad paskiepytais gyvūnais nebūtų prekiaujama Bendrijos viduje.
6. Kompetentingoji institucija informuoja visuomenės sveikatos tarnybas apie šių vakcinų naudojimą ir turimas veikiančias diagnostines ir gydymo sistemas.
4 straipsnis
Šis sprendimas skirtas valstybėms narėms.
Priimta Briuselyje, 2002 m. liepos 15 d.